[pic] | KOMISIJA EVROPSKIH SKUPNOSTI |

Bruselj,

COM(2008) 442/4

2008/xxxx (CNS)

Predlog

UREDBA SVETA

o spremembi uredb (ES) št. 1290/2005 o financiranju skupne kmetijske politike in (ES) št. 1234/2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) za vzpostavitev sistema razdeljevanja sadja v šolah

(predložila Komisija) {SEC(2008) 2225}{SEC(2008) 2226}

OBRAZLOŽITVENI MEMORANDUM

Uredba Sveta (ES) št. 1182/2007, ki določa posebna pravila za sektor sadja in zelenjave, je predvidela obširno reformo sektorja sadja in zelenjave, da bi spodbujala konkurenčnost in tržno usmeritev tega sektorja in ga približala preostalemu delu reformirane skupne kmetijske politike (SKP). Eden od ključnih ciljev reformirane ureditve je preobrnitev trenda upadanja porabe sadja in zelenjave.

Cilji SKP, določeni v členu 33 Pogodbe, vključujejo stabilizacijo trgov, zagotavljanje redne preskrbe in zagotavljanje, da je preskrba potrošnikom dostopna po primernih cenah. Te cilje bi izpolnili z zagotavljanjem pomoči Skupnosti za dobavo sadja in zelenjave ter banan učencem v izobraževalnih ustanovah v okviru sistema razdeljevanja sadja v šolah. Poleg tega naj bi sistem pri mladih potrošnikih povzročil, da bi imeli radi sadje in zelenjavo.

Ob upoštevanju zgoraj navedenega je natančno določen skupni cilj sistema razdeljevanja sadja (in zelenjave) v šolah na ravni EU to je zagotoviti okvir politike in financiranja pobud držav članic, ki so namenjene trajnostnemu povečanju deleža sadja in zelenjave v prehrani otrok še v obdobju, ko se oblikujejo njihove prehranske navade. To bi pomenilo naložbo za prihodnost, saj bi sistem prispeval k zmanjšanju izdatkov za zdravstvo, ki jih povzroča slaba prehrana. Sistem bi tudi pozitivno učinkoval na porabo, kar bi pripomoglo k dosegi ciljev SKP.

Ker je debelost bolj pogosta pri osebah iz družbeno prikrajšanih skupin, bi imel sistem razdeljevanja sadja v šolah tudi pozitiven družbeni vpliv, saj bi zmanjšal zdravstvene neenakosti.

Pomen uživanja sadja in zelenjave se kot del zdrave prehrane priporoča v beli knjigi Komisije o strategiji za Evropo glede vprašanj v zvezi s prehrano, prekomerno telesno težo in debelostjo, ki poudarja potrebo po usklajenem ukrepanju na evropski ravni in opozarja na vlogo, ki bi jo lahko imela SKP pri oblikovanju evropske prehrane, zlasti v boju proti debelosti in prekomerni telesni teži. Navaja, da „bi bil sistem razdeljevanja sadja v šolah velik napredek v pravo smer“ . V tem smislu člen 152(1) Pogodbe zahteva, da „se pri opredeljevanju in izvajanju vseh politik Skupnosti zagotavlja visoka raven varovanja zdravja ljudi“.

Ob sprejemanju reforme SUT sadja in zelenjave, je Svet dal naslednjo izjavo: „V luči dramatičnega povečanja debelosti med šolskimi otroki, ki je bilo poudarjeno v nedavno objavljeni beli knjigi Komisije, (...) Svet poziva Komisijo, da čimprej pripravi predlog sistema razdeljevanja sadja v šolah na podlagi ocene učinka koristi, izvedljivosti in nastalih upravnih stroškov.“

Evropski parlament v svojem poročilu o osnutku splošnega proračuna za proračunsko leto 2008 ponovno poudarja svojo močno zavezanost pravilnemu financiranju proračunskih skladov za sadje in zelenjavo v šolah… , izraža začudenje, da Svet ni opravil političnih zavez in ni uvedel nove vrstice in rezerve v proračunu dokler ne bo določena pravna osnova ter poziva Komisijo, naj predloži zakonodajni predlog, kot določajo sklepi Sveta kmetijskih ministrov iz junija 2007“.

V skladu z zavezanostjo boljši ureditvi je Komisija ocenila učinek štirih opcij za sistem razdeljevanja sadja v šolah: „obstoječe stanje“, ki ne zajema nobenega dodatnega ukrepa Skupnosti; „mrežno povezovanje“, ki zajema izmenjavo izkušenj in znanja ter informacijske in komunikacijske ukrepe; „spremljevalne pobude“, ki zajemajo pobude za spodbujanje uživanja sadja in zelenjave v šolah, a razdeljevanje sadja in zelenjave izključujejo iz financiranja EU; „gonilne pobude“, ki vzpostavljajo enoten, prožen okvir EU za zagotavljanje proizvodov učencem, spremljanje in vrednotenje, pa tudi spremljevalne ukrepe. V oceni učinka je bilo sklenjeno, da so „gonilne pobude“ (opcija 4) najprimernejše za doseganje zastavljenih ciljev.

V tem smislu Komisija predlaga, da se vzpostavi sistem razdeljevanja sadja v šolah, ki z največjo učinkovitostjo združuje tri opcije v vzajemno podpornem paketu. Zajema naslednje elemente:

- brezplačno razdelitev sadja in zelenjave v šolah (kot del opcije „gonilne pobude“). Pomoč Skupnosti bi se morala dodeliti za sofinanciranje dobave sadja in zelenjave učencem, v osnovni starostni skupini šest do deset let, v izobraževalnih ustanovah (šolah), s tem povezano logistiko in spremljanje ter vrednotenje. V ta namen se predlaga, da se zagotovi proračunska dodelitev sredstev v skupnem znesku 90 milijonov EUR iz Naslova I Uredbe Sveta (ES) št. 1234/2007. To bi omogočilo razširitev obstoječega sistema razdeljevanja sadja v šolah v nekaterih državah članicah in vzpostavitev programov v državah članicah, ki takšnih programov do zdaj niso imele, pogosto zaradi omejenih proračunskih sredstev.Stopnja sofinanciranja Skupnosti bi bila na ravni 50 % in v konvergenčnih regijah 75 %.

- spremljevalni ukrepi ; Obveznost držav članic, na nacionalni ali regionalni ravni, je razvijanje strategije za posvetovanja z organi za javno zdravstvo in izobraževanje, industrijo in zainteresiranimi stranmi. Strategija mora določiti, kako naj se sistem razdeljevanja sadja najbolje izvaja in vključi v šolski program. Kot del izvajanja bi bilo nujno poudariti udeležbo EU. Spremljevalne ukrepe bodo v prvi vrsti financirale države članice;

- dejavnosti mrežnega povezovanja za motiviranje izmenjave informacij in znanja med akterji sistema razdeljevanja sadja v šolah in spodbujanje ozaveščanja javnosti (kot je predstavljeno v opciji 2 „mrežno povezovanje“). Ta dodelitev bi znašala 1,3 milijona EUR;

- promocija kmetijskih proizvodov , ki bi jo lahko podprli v okviru promocije kmetijskih proizvodov EU (kot je predstavljeno v opciji 3 „spremljevalne pobude“). Države članice bi lahko ta okvir uporabile še posebej za izvajanje potrebnih spremljevalnih ukrepov, namenjenih ozaveščanju o koristnih učinkih uživanja sadja in zelenjave. Nedavna reforma v sektorju sadja in zelenjave je povečala okvirni proračun za promocijo teh proizvodov za 6 milijonov EUR;

- spremljanje in vrednotenje. Z namenom uvedbe zanesljivih podatkov za nadaljnje raziskave o učinkovitosti sistema razdeljevanja sadja v šolah v različnih oblikah in za izmenjavo „najboljših praks“ bi moralo spremljanje in vrednotenje predstavljati sestavni del sistema EU.

Zato naj bi vsi sistemi vključevali tri elemente:

- brezplačno razdelitev sadja (in/ali zelenjave) v izobraževalnih ustanovah (šolah),

- niz spremljevalnih ukrepov,

- spremljanje in vrednotenje.

Predlogu je priložena ocena učinka, ki jo je zasnovala medsektorska skupina, da bi zagotovila združljivost med ustreznimi politikami Skupnosti.

2008/xxxx (CNS)

Predlog

UREDBA SVETA

o spremembi Uredb (ES) št. 1290/2005 o financiranju skupne kmetijske politike in (ES) št. 1234/2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) za vzpostavitev sistema razdeljevanja sadja v šolah

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter in zlasti členov 36 in 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta[1],

ob upoštevanju naslednjega:

1. Uredba Sveta (ES) št. 1182/2007[2], ki določa posebna pravila za sektor sadja in zelenjave, je predvidela obširno reformo sektorja sadja in zelenjave, da bi spodbujala konkurenčnost in tržno usmeritev tega sektorja in ga približala preostalemu delu reformirane skupne kmetijske politike (SKP). Eden od ključnih ciljev reformirane ureditve je preobrnitev trenda upadanja porabe sadja in zelenjave.

2. Cilji SKP, določeni v členu 33 Pogodbe, vključujejo stabilizacijo trgov, zagotavljanje redne preskrbe in zagotavljanje, da je preskrba potrošnikom dostopna po primernih cenah. Te cilje bi izpolnili z zagotavljanjem pomoči Skupnosti za dobavo sadja in zelenjave ter banan učencem v izobraževalnih ustanovah v okviru sistema razdeljevanja sadja v šolah. Poleg tega naj bi sistem pri mladih potrošnikih povzročil, da bi imeli radi sadje in zelenjavo in s tem povečal prihodnjo porabo ter tako spodbudil zaslužke v kmetijstvu, kar je prav tako cilj SKP. Poleg tega se lahko na podlagi člena 35(b) Pogodbe v okviru skupne kmetijske politike predvidijo skupni ukrepi, kot je sistem razdeljevanja sadja v šolah, za pospeševanje porabe nekaterih proizvodov.

3. Poleg tega člen 152(1) Pogodbe zahteva, da „se pri opredeljevanju in izvajanju vseh politik Skupnosti zagotavlja visoka raven varovanja zdravja ljudi“. Jasne zdravstvene prednosti sistema razdeljevanja sadja v šolah so vidiki, ki bi se morali vključiti v izvajanje SKP.

4. V tem smislu se pomen uživanja sadja in zelenjave kot del zdrave prehrane priporoča v beli knjigi Komisije o strategiji za Evropo glede vprašanj v zvezi s prehrano, prekomerno telesno težo in debelostjo, ki poudarja potrebo po usklajenem ukrepanju na evropski ravni in opozarja na vlogo, ki bi jo lahko imela SKP pri oblikovanju evropske prehrane, zlasti v boju proti debelosti in prekomerni telesni teži. Navaja, da „bi bil sistem razdeljevanja sadja v šolah velik napredek v pravo smer“.

5. Ob sprejemanju Uredbe (ES) št. 1182/2007 je Svet dal naslednjo izjavo: „V luči dramatičnega povečanja debelosti med šolskimi otroki, ki je bilo poudarjeno v nedavno objavljeni v beli knjigi Komisije, ... Svet poziva Komisijo, da čimprej pripravi predlog sistema razdeljevanja sadja v šolah na podlagi ocene učinka koristi, izvedljivosti in nastalih upravnih stroškov.“

6. Zato je treba določiti postopek pomoči Skupnosti za sofinanciranje dobave nekaterih zdravih proizvodov iz sadja in zelenjave, iz sektorjev predelanega sadja in zelenjave ter banan učencem v izobraževalnih ustanovah, pa tudi za nekatere povezane stroške logistike, razdelitve, opreme, komunikacije, spremljanja in vrednotenja. Komisija bi morala določiti pogoje sistema.

7. Da bi zagotovile redno izvajanje sistema razdeljevanja sadja v šolah bi morale države članice, ki ga želijo uporabljati, na nacionalni ali regionalni ravni najprej pripraviti strategijo. Zagotoviti morajo tudi spremljevalne ukrepe, ki so potrebni za učinkovit sistem.

8. Da ne bi omejili splošnega vpliva podobnih nacionalnih ukrepov, bi bilo treba državam članicam dovoliti, da dodelijo dodatno nacionalno pomoč za dobavo proizvodov in povezane stroške ter spremljevalne ukrepe, sistem razdeljevanja sadja v šolah pa ne bi smel posegati v noben ločen nacionalni sistem razdeljevanja sadja v šolah, ki upošteva zakonodajo Skupnosti. Vendar zaradi zagotavljanja praktičnega učinka sistema Skupnosti ta ne sme nadomestiti sedanjega financiranja obstoječih nacionalnih sistemov razdeljevanja sadja v šolah ali drugih sistemov razdeljevanja v šolah, ki vključujejo sadje.

9. Da bi zagotovili dobro upravljanje proračuna, je treba predvideti fiksno določeno zgornjo mejo pomoči Skupnosti in najvišje stopnje sofinanciranja, finančni prispevek Skupnosti pa je treba dodati na seznam ukrepov, upravičenih do financiranja EKJS, ki je določeno v členu 3(1) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike[3].

10. Da bi bilo dovolj časa za gladko izvedbo sistema, se mora uporabljati od šolskega leta 2009/10. Poročilo o njem je treba dostaviti po treh letih.

11. Da bi bil sistem učinkovitejši, mora biti Skupnost sposobna financirati ukrepe za informiranje, spremljanje in vrednotenje, namenjene ozaveščanju javnosti, in ukrepe mrežnega povezovanja, ki se nanašajo na sistem razdeljevanja sadja v šolah in njegove cilje brez poseganja v njegove pristojnosti sofinanciranja potrebnih spremljevalnih ukrepov za ozaveščanje o koristnih učinkih uživanja sadja in zelenjave za zdravje v okviru Uredbe Sveta (ES) št. 3/2008 z dne 17. decembra 2007 o ukrepih za informiranje o kmetijskih proizvodih in njihovo promocijo na notranjem trgu in v tretjih državah[4].

12. Določbe Uredbe (ES) št. 1182/2007 so bile z Uredbo (ES) št. 361/2008[5] vključene v Uredbo (ES) št. 1234/2007[6] z veljavnostjo od 1. julija 2008.

13. Uredbi (ES) št. 1290/2005 in (ES) št. 1234/2007 je zato treba ustrezno spremeniti –

SPREJEL NASLEDNJO UREDBO:

Člen 1 Sprememba Uredbe (ES) št. 1290/2005

V členu 3(1) Uredbe (ES) št. 1290/2005 se doda naslednja točka (f):

„(f) finančne prispevke Skupnosti za sistem razdeljevanja sadja v šolah iz člena 103ga(1) Uredbe Sveta (ES) št. 1234/2007.(*)

(*) UL L 299, 16.11.2007, str. 1.“

Člen 2 Sprememba Uredbe (ES) št. 1234/2007

Uredba (ES) št. 1234/2007 se spremeni:

(1) Oddelek IVa poglavja IV naslova I dela II se spremeni:

(a) Za členom 103g se vstavi naslednji pododdelek IIa:

„Pododdelek II a SISTEM RAZDELJEVANJA SADJA V šOLAH

ČLEN 103ga Pomoč za dobavo sadja in zelenjave ter banan učencem

1. Po pogojih, ki jih določi Komisija, se od šolskega leta 2009/10 dodeljuje pomoč Skupnosti za dobavo nekaterih proizvodov iz sadja in zelenjave, iz sektorjev predelanega sadja in zelenjave ter banan učencem v izobraževalnih ustanovah, ki jih določi Komisija, in se lahko dodeljuje tudi za nekatere povezane stroške logistike, razdelitve, opreme, komunikacije, spremljanja in vrednotenja.

2. Države članice, ki želijo sodelovati v sistemu, na nacionalni ali regionalni ravni, najprej pripravijo nacionalno strategijo za njegovo izvajanje. Zagotovijo tudi spremljevalne ukrepe, ki so potrebni za učinkovit sistem.

3. Pomoč Skupnosti iz odstavka 1:

(a) ne presega 90 milijonov EUR na šolsko leto,

(b) ne presega 50 % stroškov dobave in povezanih stroškov iz odstavka 1 ali 75 % takih stroškov v regijah, ki so upravičene do pomoči iz konvergentnega cilja,

(c) ne zajema drugih stroškov razen stroškov dobave in povezanih stroškov iz odstavka 1 in

(d) se ne uporablja za nadomestitev sedanjega financiranja katerega koli od obstoječih nacionalnih sistemov razdeljevanja sadja v šolah ali drugih sistemov za razdeljevanje v šolah, ki vključujejo sadje.

Konvergenčni cilj pomeni cilj ukrepov za najmanj razvite države članice in regije v skladu z zakonodajo Skupnosti, ki ureja Evropski sklad za regionalni razvoj, Evropski socialni sklad in Kohezijski sklad v obdobju od 1. januarja 2007 do 31. decembra 2013.

4. Države članice lahko dodatno poleg pomoči Skupnosti odobravajo nacionalno pomoč za dobavo proizvodov in povezane stroške iz odstavka 1. Nacionalno pomoč lahko dodeljujejo tudi za financiranje spremljevalnih ukrepov iz odstavka 2.

5. Sistem razdeljevanja sadja v šolah v Skupnosti ne posega v noben ločen nacionalni sistem razdeljevanja sadja v šolah, ki upošteva zakonodajo Skupnosti.

6. Skupnost lahko na podlagi člena 5 Uredbe (ES) št. 1290/2005 financira tudi ukrepe informiranja, spremljanja in vrednotenja, namenjene ozaveščanju javnosti, in povezane ukrepe mrežnega povezovanja.“;

(b) Pred členom 103h se vstavi naslednji naslov:

„Pododdelek IIIPostopkovne določbe“

(C) V čLENU 103h se doda naslednja točka:

„(f) določbe o sistemu razdeljevanja sadja v šolah iz člena 103ga, vključno s seznamom zadevnih proizvodov, dodelitvijo pomoči med države članice, finančnim in proračunskim upravljanjem ter povezanimi stroški, nacionalnimi strategijami, spremljevalnimi ukrepi ter ukrepi informiranja, spremljanja in vrednotenja ter ukrepi mrežnega povezovanja.“

(2) V drugem odstavku člena 180 se za „103e“ vstavi „103ga“.

(3) Členu 184 se doda naslednji točka 6):

„6) pred 31. avgustom 2012 Evropskemu parlamentu in Svetu o uporabi sistema razdeljevanja sadja v šolah iz člena 103 ga, če je potrebno opremljenega z ustreznimi predlogi. Poročilo zlasti obravnava vprašanja glede tega, v kolikšni meri je sistem spodbujal vzpostavitev dobrega delovanja sistema razdeljevanja sadja v šolah v državah članicah ter učinek sistema za izboljšanje prehranskih navad otrok.“

Člen 3 Začetek veljavnosti

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

OCENA FINANČNIH POSLEDIC |

1. | PRORAČUNSKA POSTAVKA 05 02 08 12 (vrstica, ki jo je treba uvesti) 05 08 09 | ODOBRENA PRORAČUNSKA SREDSTVA: – p.m. (2008) 2 milijona EUR (PDB 2009) |

2. | NASLOV: Uredba Sveta o spremembi uredb (ES) št. 1290/2005 o financiranju skupne kmetijske politike in (ES) št. 1234/2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) za vzpostavitev sistema razdeljevanja sadja v šolah |

3. | PRAVNA PODLAGA: Člena 36 in 37 Pogodbe |

4. | CILJI: Dobava sadja in zelenjave ter banan učencem v izobraževalnih ustanovah, ki bi povečala prihodnjo porabo in pomagala stabilizirati trge. |

5. | FINANČNE POSLEDICE | 12-MESEČNO OBDOBJE (v milijonih EUR) | TEKOČE PRORAČUNSKO LETO 2008 (v milijonih EUR) | NASLEDNJE PRORAČUNSKO LETO 2009 (v milijonih EUR) |

5.0 | IZDATKI – KI BREMENIJO PRORAČUN ES (NADOMESTILA/INTERVENCIJE) – DRŽAVNI ORGANI – DRUGO | +91,3 | – | – |

5.1 | PRIHODEK – LASTNA SREDSTVA ES (DAJATVE/CARINE) – NA NACIONALNI RAVNI | – | – | – |

2010 | 2011 | 2012 | 2013 |

5.0.1 | OCENJENI IZDATKI | +91,3 | +91,3 | +91,3 | +90,3 |

5.1.1 | OCENJEN PRIHODEK | – | – | – | – |

5.2 | METODA IZRAČUNA: – |

6.0 | ALI SE LAHKO PROJEKT FINANCIRA IZ ODOBRENIH PRORAČUNSKIH SREDSTEV, VPISANIH V USTREZNO POGLAVJE TEKOČEGA PRORAČUNA? | DA NE |

6.1 | ALI SE LAHKO PROJEKT FINANCIRA S PRENOSOM MED POGLAVJI TEKOČEGA PRORAČUNA? | DA NE |

6.2 | ALI BO POTREBEN DOPOLNILNI PRORAČUN (REBALANS)? | DA NE |

6.3 | ALI BO TREBA ODOBRENA PRORAČUNSKA SREDSTVA VKLJUČITI V PRIHODNJE PRORAČUNE? | DA NE |

PRIPOMBE: 1) Preskrba proizvodov 90 milijonov EUR 2) Mrežno povezovanje 2010 – 2011 – 2012 = 1 milijon EUR + letna konferenca (vsako leto) = 0,3 milijona EUR |

[1] UL C …, …, str. ....

[2] UL L 273, 17.10.2007, str. 1.

[3] UL L 209, 11.8.2005, str. 1. Uredba, kakor je bila nazadnje spremenjena z Uredbo (ES) št. 1437/2007 (UL L 322, 7.12.2007, str. 1).

[4] UL L 3, 5.1.2008, str. 1.

[5] UL L 121, 7.5.2008, str. 1.

[6] UL L 299, 16.11.2007, str. 1. Uredba, kakor je bila nazadnje spremenjena z Uredbo (ES) št. …/2008 (UL L …, ….2008, str. …).